Škoda klar med priser på tre nye Elroq varianter

Škoda Elroq modelprogrammet er med ét slag blevet mere end fordoblet. Ligesom Elroq 50 og Elroq 85 kan man nu også bestille Elroq 60, Elroq 60 Sportline og Elroq 85 Sportline.

Prisen på Elroq 60 blev meldt ud allerede i oktober, men nu er privatleasingprisen og den officielle WLTP-rækkevidde også klar. Således har den en WLTP-rækkevidde på 426 kilometer. Modellen kan leases for 3.495 kroner pr. måned. Det gælder med en udbetaling på 9.995 kroner og 10.000 kilometer om året i fire år.

Det 63 kWh store batteri i Elroq 60 kan lynlades på 24 minutter (10-80 procent) med op til 165 kW DC. Elmotoren på bagakslen yder 204 heste (150 kW) og et moment på 310 Nm. Bilen må trække en anhænger på op til 1.000 kilo.

Se videoen med vores indtryk efter første køretur i Škoda Elroq.

Samtidig lancerer Škoda to Elroq Sportline-modelvarianter. De har, i marketingsprog fået “et sportsligt touch, hvor der er kræset ekstra for detaljerne”. Således har Sportline-modellerne 20-tommer alufælge, og tagrælingen, detaljer ved forkofangeren og sidespejlene, er blank sorte.

Indvendigt lokker Sportline-modellerne med sportsforsæder, pedalkapper i aludesign og ambientebelysning. De har desuden sportsmultifunktionslæderrat med varme og paddles for rekuperation.

Elroq 60 Sportline koster fra 284.995 kroner, mens Elroq 85 Sportline koster fra 334.995 kroner. Prisforskellen afspejler en kraftigere motor, større batteri og længere rækkevidde hos Elroq 85 Sportline.

Skoda Elroq 60 er detaljeret beskrevet i denne artikel, mens du kan se specs for de to nye Sportline-modeller her:

| Elroq 60 Sportline | Elroq 85 Sportline
Rækkevidde | 426 km | 570 km
Batterikapacitet (brutto/netto) | 63 kWh / 59 kWh | 82 kWh / 77 kWh
Motor | 204 hk | 286 hk
Moment | 310 Nm | 545 Nm
Topfart | 160 km/t | 180 km/t
Opladning (AC/DC) | 11 kW / 165 kW | 11 kW / 175 kW
Træk | Op til 1.000 kilo | Op til 1.000 kilo
Pris | 284.995 kr. | 334.995 kr.

Priserne er hentet den 3. januar 2025.

Škoda klar med priser på tre nye Elroq varianter