Leasingpriser på Škoda Elroq

Privatleasing er blevet yderst populært blandt de danske bilkøbere. Cirka hver fjerde dansker foretrækker at privatlease i stedet for at købe sin nye bil. Det er i hvert fald det billede, som fordelingen af nyregistrerede biler tegner. Ikke mindst elbiler er blevet interessante at lease, på grund af bekymringer om gensalgsværdi.

Nu er Škoda klar med de første leasingpriser på Elroq, der kommer til landet til foråret. Det er en model, der ifølge vores læsestatistikker tiltrækker sig stor opmærksomhed blandt vores læsere.

Priserne for indstigningsmodellen Elroq 50 starter ved 3.295 kroner pr. måned med 9.995 kroner i udbetaling. Det er med en privatleasingaftale i 48 måneder og 10.000 kilometer om året. Altså en samlet pris på 168.155 kroner – knapt 68 procent af kontantprisen på 249.995 kroner. Altså ikke helt så skarp en leasingpris, som man kunne have håbet.

Škoda Elroq | 50 | 60 | 85
Rækkevidde (WLTP) | 370 km | 400 km | 560 km
Batteri (netto) | 52 kWh | 59 kWh | 77 kWh
Motor | 125 kW (170 hk) | 150 kW (204 hk) | 210 kW (286 hk)
Moment | 310 Nm | 310 Nm | 545 Nm
Ladeeffekt (AC/DC) | 11 kW / 145 kW | 11 kW / 165 kW | 11 kW / 175 kW
Træk | 1.000 kg | 1.000 kg | 1.000 kg
Kontantpris | 249.995 kr. | 264.995 kr. | 314.995 kr.
Leasingpris fra | 3.295 kr./mnd. | Kommer senere | 3.995 kr./mnd.

(Priserne er hentet 25 oktober 2024).

Man kan også vælge fra den øverste hylde, nemlig Škoda Elroq 85. Den koster fra 3.995 kroner pr. måned – ligeledes med 9.995 kroner i udbetaling, 10.000 km om året og en privatleasingaftale i 48 måneder.

Det giver en samlet leasingpris på 201.755 kroner, svarende til 64 procent af kontaktprisen. Altså en lidt mere fordelagtig aftale, men stadig ikke nede under de 50 procent, som tommelfingereglen for et rigtig godt leasingtilbud er.

Prisen på privatleasing af Elroq 60 følger senere på året, lover Škoda. Læs mere om modellen på Skodas hjemmeside.

Leasingpriser på Škoda Elroq