De 30 mest populære biler i 2025

Danskerne er i dén grad hoppet ombord på elbilsbølgen – bare ikke med åbne arme til Kina. Det viser listen over de mest populære biler i første halvår af 2025, hvor Skoda Elroq i raketfart er blevet landets mest solgte bil. Med 4.782 eksemplarer rullet ud på vejene siden nytår har den elektriske Skoda sparket døren ind med et brag – og efterladt konkurrenterne i støvet.

Den mest markante tendens i top 30 er, at gamle kendinge som Volkswagen og Skoda ikke bare har overlevet overgangen til el – de trives. Ud over Elroq har Skoda også Enyaq i top 10, og Volkswagen dominerer med hele fire modeller: ID.4 (nr. 2), ID.3 (nr. 4), den retro-cool ID.Buzz (nr. 7) og endda fossil-darlingen T-Roc på en stærk sjetteplads.

Sammen med Toyota, som har hele tre modeller med på listen, herunder elbilen bZ4X, viser det, at de såkaldte “danskermærker” stadig nyder stor tillid – også i en ny, elektrisk virkelighed.

Tesla og Ford: Fra raketter til retræte

Tesla Model Y har i lang tid siddet tungt på tronen, men nu er det måske slut. Med et fald på næsten 44 procent i forhold til andet halvår 2024 er det tydeligt, at danskerne har fået smag for noget andet – måske noget, der ikke kræver en app for at åbne handskerummet.

Også Ford må se sig slået. Den ellers så hypede Explorer falder 43,7 procent og sniger sig kun akkurat ind på en 28. plads. Måske var den ikke helt den elektriske redning, Ford havde håbet på.

Kina? Ikke endnu.

Det er ikke fordi, de ikke prøver. Men på listen over de 30 mest populære biler i første halvår af 2025, er der kun én enkelt model fra et kinesisk mærke: Xpeng G6 – og endda med faldende salg. Den lander på en 17. plads, og det siger egentlig det hele. Danskerne har endnu ikke taget de kinesiske elbiler til sig i større stil, til trods for ofte lavere priser og længere udstyrslister.

Cupra rykker – hurtigt

En anden interessant detalje: Ud af de 30 mest solgte modeller er færre end ti stadig baseret på fossil teknologi. Flertallet af de mest populære biler er rendyrkede elbiler, og flere – som Renault 5 E-Tech og Kia EV3 – er helt nye på markedet.

Cupra rører også på sig. Det sporty mærke fra Volkswagen-koncernen har hele fire modeller på listen: Born, Formentor, Tavascan og Terramar – sidstnævnte med en absurd vækst på 1220 procent. Det spanske mærke ser ud til at have fundet en formel, der taler til danskernes købelyst.

Mens det teknologiske landskab skifter, holder danskerne fast i de mærker, de kender. Skiftet til elbiler sker i rekordtempo, men det sker på kendte hænder. For nu. For som vi ved i bilbranchen, kan et halvt år gøre hele forskellen.

De 30 mest populære biler i 2025