Skoda skruer ned for ladeeffekten i Elroq

Da Skoda tidligere på året præsenterede sin elektriske crossover, Skoda Elroq, blev modellen med det største batteri – Elroq 85 – lanceret med løftet om en hurtigladeeffekt på 175 kW. Nu viser det sig, at virkeligheden bliver en anden. Ladeeffekten bliver nemlig sænket til 135 kW – et fald på 23 procent.

Det skyldes ifølge Skoda et nødvendigt skifte af batterileverandør for at sikre stabile leverancer og undgå lange ventetider. Ændringen træder i kraft fra produktionsuge 25 og gælder frem til andet kvartal 2026, bekræfter Skodas svenske pressechef, Hanna Storckenfeldt, over for sitet Vi Bilägare.

Interessant nok får modellerne med mindre batterier – Elroq 60 og Elroq 50 – højere ladeeffekter på henholdsvis 165 og 145 kW.

Ifølge Skoda vil den lavere top-effekt dog ikke nødvendigvis mærkes markant i hverdagen. Bilen er nemlig udstyret med en flad og jævn ladeprofil, hvilket betyder, at en opladning fra 10 til 80 procent fortsat vil tage omkring 28 minutter. Til gengæld kan opladning fra 10 til 40 procent tage lidt længere tid end tidligere forventet, vurderer det tyske medie Heise, der oprindeligt bragte historien.

– Ladetiden bibeholdes, så for kunderne bliver det en marginal forskel, lover Hanna Storckenfeldt.

Se videoen fra vores testkørsel af Skoda Elroq.

Den nye Elroq er et mere kompakt alternativ til Skodas første elbil Enyaq og kan købes for en startpris på 249.995 kroner.

LÆS OGSÅ: Vores anmeldelse af Skoda Elroq.

Skoda skruer ned for ladeeffekten i Elroq