Škoda øger trækkapaciteten til 1.800 kilo på Elroq og Enyaq

Škoda har meldt ud, at både Elroq og Enyaq med firehjulstræk får øget trækkapacitet fra nytår. De nyproducerede modeller i 2026 kan nu trække op til 1.800 kilo – en markant forbedring, som især henvender sig til kunder med fritidsinteresser, der kræver tungt udstyr. Ifølge Škoda Danmark bliver 80 procent af deres elbiler allerede bestilt med anhængertræk, og mange har efterspurgt netop denne opgradering.

Martin Thorsen, direktør for Škoda Danmark, siger, at fabrikkens beslutning er et direkte svar på kundernes ønsker: “Der er kunder med camping eller ridesport som fritidsaktivitet, som har efterspurgt at kunne trække flere kilo. Dem kan vi nu imødekomme med 4×4-modeller med en maksimal anhængervægt, som tilmed er i den høje ende af, hvad andre elbiler i samme klasse kan tilbyde.”

Ny Elroq-variant med firehjulstræk

Opgraderingen gælder modellerne Enyaq RS, Enyaq 85x, Elroq RS og Elroq 85x. Sidstnævnte er ny i programmet og bliver samtidig Škodas billigste bil med firehjulstræk. Prisen starter ved 334.995 kroner, og bilen kan allerede bestilles nu.

Elroq 85x deler teknikken med Enyaq 85x og byder på et 82 kWh batteri (77 kWh netto) og en rækkevidde på op til 535 kilometer (WLTP). Lynladning sker med op til 175 kW DC, hvor 10-80 procent klares på 28 minutter. AC-opladning foregår med 11 kW via ladeboks. Med to elmotorer – én på hver aksel – yder bilen samlet 286 hk og klarer 0-100 km/t på 6,6 sekunder, mens topfarten er 180 km/t.

Masser af udstyr som standard

Som standard får Elroq 85x blandt andet varmepumpe, 19” alufælge, 13” infotainmentskærm, Travel Assist med adaptiv fartpilot, navigation, trådløs Apple CarPlay, parkeringssensorer for og bag, bakkamera, to-zonet klimaanlæg, trådløs opladning af telefon, nøglefri betjening, multifunktionsrat med varme og mørktonede ruder bag.

De nye modeller med 1.800 kilos trækkapacitet kan bestilles allerede nu, og leveringen begynder i starten af 2026. Læs mere hos Škoda.

Škoda øger trækkapaciteten til 1.800 kilo på Elroq og Enyaq