Elroq RS er den vildeste Skoda nogensinde

Skoda har løftet sløret for en ny topmodel, og det er ikke bare endnu en elbil. Det er Elroq RS – den hurtigste og mest potente Skoda, der nogensinde er rullet ud af fabrikken. Med firehjulstræk og hele 340 heste i stalden sætter Elroq RS nye standarder for mærket. 0 til 100 km/t klares på blot 5,4 sekunder, og topfarten er hævet til 180 km/t.

– Skodas RS-modeller har altid kombineret sportslig performance og design med hverdagsanvendelighed og komfort. Elroq RS fører den arv videre – og bringer den ind i elbilsæraen, siger Johannes Neft, der er teknisk direktør hos Skoda.

Udvendigt signalerer RS-varianten straks, at den mener det alvorligt. Sorte detaljer, op til 21-tommer alufælge og sænket affjedring giver Elroq RS en markant mere dynamisk fremtoning end basisversionen. Som standard er undervognen sænket 15 millimeter foran og 10 millimeter bagtil – og med det adaptive DCC-sportschassis som tilvalg kan føreren finjustere affjedringen med op til 15 forskellige indstillinger.

Styretøjet er også blevet strammet op og tilpasset det nye chassis, og foran sidder der nu kraftigere bremser med to-stemplede kalibre for at tæmme de mange kræfter.

Også kabinen emmer af RS. Et gennemført sort interiør med limegrønne kontrastsyninger, sportssæder med integrerede nakkestøtter, en RS-mærket sportsrat i perforeret læder og detaljer i kulfiber-look løfter stemningen. Og for at fuldende oplevelsen, kan man vælge mellem to kunstigt genererede lydbilleder – “Sport” og “Futuristic” – via infotainmentsystemet.

Hvornår Elroq RS lander i Danmark, og hvad prisen bliver, er endnu ikke offentliggjort. Den dyreste variant på menukortet lige nu er Elroq 85 Sportline, der koster 334.995 kroner. Men mon ikke RS-udgaven bliver noget mere pebret end det … ?

Husk også at læse vores anmeldelse af den “almindelige” Skoda Elroq.

Elroq RS er den vildeste Skoda nogensinde